右軍墨池
作者：謝逸
朝代：宋

paragraphs: 張芝學書池水黑，章草如芝古無敵。
右軍睥睨難抗行，恨不臨池作書癖。
云何汝水之上崔嵬峰，到今方池有遺墨。
此事不特古老傳，往往故事書簡冊。
南豐先生欣得之，手揮巨筆飛霹靂。
云是逸少徜徉山水間，筆墨淋漓此其迹。
嗚呼勝事妙入神，千年尺水清粼粼。
有時水面浮墨過，紛紛郁郁非烟雲。
我書敧傾不成字，秋雁斜行落窗紙。
印泥沙法安可傳，獨撫餘蹤玩清泚。
但當一日書一箱，筆蹤或在子欽行。
他年若榜凌雲殿，定不懸橙白頭如仲將。